Henrik Vestergaard (V), 2003-10-24:
Jeg vil godt begynde med at sige, at vi i Venstre er vældig tilfredse med den fødevarepolitiske redegørelse, »Tryghed og frihed«, som fødevareministeren har fremlagt for Folketinget.
Redegørelsen er en blanding af regeringens visioner for fremtiden og et billede på, hvordan fødevarepolitikken forvaltes i dag.
Når jeg udtrykker tilfredshed med redegørelsen, er det ikke mindst, fordi jeg finder en nøje sammenhæng mellem Venstres pjece, »Ærlige fødevarer«, der er 1½ år gammel, og så netop fødevareministerens fødevarepolitiske redegørelse - holdning og handling hænger sammen.
Fødevareministeren ønsker tryghed og frihed for de danske forbrugere skabt gennem fokus på et bredt udbud af sikre fødevarer og som noget bærende en ekstra fokus på ernæring, alt sammen hvilende på et solidt vidensgrundlag.
Specielt er vi glade for principperne, som gennemsyrer fødevareindsatsen: frihed, ansvar og samarbejde.
Det er frihed til at benytte sig af den skønne verden af fødevarer, som ikke mindst danske fødevarevirksomheder, men også den stigende internationalisering byder på, altså frihed til at vælge på et oplyst grundlag.
Det er ansvar forstået som producentens ansvar for sine varer, forbrugerens ansvar for sin krop og myndighedernes ansvar for viden og kontrol.
Og så er det samarbejdet, som først og fremmest er det internationale i EU, men også det interne her i Folketinget, og det er via dialog og partnerskaber med fødevarebranchens aktører.
I Venstre er udgangspunktet den enkeltes valgfrihed.
Folks smag er forskellig, og vi ønsker et bredt vareudbud, så folk selv kan finde den vare, som de synes bedst om.
Det er forbrugerens måde at flytte sin hånd på i køledisken, der skal afgøre, hvilke produkter der kommer i indkøbsvognen.
Det er ikke en løftet pegefinger fra et råd for bedre madkvalitet.
Frihed fødes af ansvar.
I det her tilfælde er det tredelt.
Gennem fødevarelovene slås det igen og igen fast, at det er virksomhederne, producenterne, der har ansvaret for de varer, de producerer, og for, at forbrugerne ikke blive syge af dem.
Det gælder for landmanden og for slagteriet, det gælder for Brugsen, og det gælder for pizzabageren.
Men også forbrugeren har et ansvar for, hvad hun stopper i munden, eller hvad han serverer for sine børn.
I Venstre er vi tilfredse med, at den politik, man fører på kvalitets- og ernæringsområdet, inddrager forbrugeren og dennes ansvarlighed for også at være bevidst om sin kost. Denne bevidsthed skal især styrkes i kampen mod det voksende antal overvægtige i Danmark.
Både bevidstheden om folks ernæring og deres kalorieindtag og lige så vigtigt aktiviteten, altså deres kalorieforbrænding, skal der være fokus på.
I Venstre tror vi ikke på, at man kan tvangsfodre folk til en sundere livsstil.
Her er forbrugerens egen viden og vilje det afgørende.
Denne bevidstgørelse, som der nu bliver taget ekstra fat på, kræver mange aktørers medvirken, for der er mange facetter i indsatsen.
Derfor synes vi om ministerens tiltag på kostområdet: de ni tiltag omkring partnerskaber, det at udvide den viden, man får formidlet ud på skolerne, og det, at man får det direkte ud til de børn, unge mennesker og familier, der måtte have problemer med overvægt.
Man kan aldrig tænke forbrugeren ud af ansvarsfordelingen, og derfor kan man godt spørge om det, som andre kunne finde på at argumentere for: Nytter det at bruge skattebetalte madordninger i folkeskoler, hvis børn ikke vil spise maden, hvis de alligevel får sukkermorgenmad eller fed aftensmad eller ønsker at tilbringe deres dag foran en computer?
Nej, vi skal arbejde med den fælles bevidsthed og den enkeltes viden for at motivere til en sundere livsstil.
Det er holdningsændringer, der er vejen; det er ikke antallet af madordninger finansieret af skattekroner.
Myndighedens ansvar er vidensopbygning, rådgivning og kontrol.
Vi skal sørge for, at uønskede stoffer ikke finder vej til maden; vi skal sørge for, at kontrollen er hensigtsmæssig og dynamisk, så vi sætter ind der, hvor det kræves, der, hvor det skaber tryghed for, at vi ikke bliver syge af vores fødevarer.
Og hvis uheldet er ude, skal vi via sanktioner kunne tydeliggøre det, når ansvaret er producentens.
Derudover har myndighederne ansvaret for at levere de rammer, der skaber mangfoldigheden i køledisken.
Her er svaret åbne markeder med deraf følgende konkurrence i alle led.
Vi ønsker en fyldestgørende og relevant ingrediensliste, oplysninger om tilsætningsstoffer og særlige karakteristika, men også gerne den ernæringsmæssige værdi oplyst til forbrugerne.
Det er et arbejde, som fødevareministeren har kæmpet for i EU, og vi kan se, at det vil man arbejde videre med.
Ros til, at der er udviklet ingredienslister for de europæiske varer, at der skal oplyses om allergene stoffer, og vi ser frem til den dag, hvor man også får kæmpet sig til, at næringsværdi er et krav til fødevarerne.
Netop vægten på fælles regler og dermed på samarbejdet er nødvendig, hvis mangfoldigheden skal sikres.
Der er steder, hvor vi ikke er hundrede procent enige med vore kolleger i andre EU-lande, men samlet set vurderer vi, at arbejdet henimod den højest mulige fællesnævner skal fastholdes, også selv om det betyder, at der kan være en snip her og der, som ikke blev præcis, som vi forestillede os. Et godt eksempel er ministerens nye tiltag med at fravige økologimærket, for det er netop det at lave de fælles EU-regler, at skabe ordninger, der gør, at vi kan få flyttet varerne over grænserne og stadig væk tilbyde forbrugerne noget fornuftigt, som skal sikre forbrugerne mangfoldigheden og sikre den reelle tryghed i forhold til alle de varer, der findes i køledisken. EU-samarbejdet giver ikke blot forbrugeren sikkerhed for andre varer end vores egne.
Det giver også mulighed for at trække på flere forskningsresultater, for at få flere farlige stoffer vurderet og få fælles godkendelse af nye produkter og metoder.
Vi er glade for det samarbejde i EU.
Vi føler os trygge ved ansvarsfordelingen.
Vi er glade for den store grad af frihed til den enkelte, som det også tillader. Venstre føler sig trygge ved den førte fødevarepolitik.
Det kan forbrugerne også gøre.